ЖИТС орталығының зертханасы жаңа құралдармен жабдықталды

Таяда Қазақ дерматология және инфекциялық аурулар ғылыми орталығы (ҚДИАҒО) және ЖИТС, туберкулез және безгекпен күресу жөніндегі Жаһандық қордың ынтымақтастығы аясында Павлодар ЖИТС-тың алдын алу және күресу жөніндегі орталығының зертханасы жаңа автоматты ПТР (полимеразды тізбекті реакция) жабдығымен жарақтандырылды.

Жаңа жабдық – әйгілі оңтүстік кореялық Вioneer Corporation компаниясы шығарған ExiStation. АИТВ-ның РНК сандық анықтауға (вирустық жүктемені өлшеу) арналған реагенттердің жылдық қоры қосымша жеткізілетін болады. Сандық ПТР зерттеулерді автоматтандыру қазіргі уақытта АРВТ (антиретровирустық терапия) сапасына мониторинг жүргізуге мүмкіндік береді.

ЖИТС орталығының зертханасы ұсынатын медициналық қызметтердің сапасын стандарттау АИТВ-мен ауыратын адамдарды емдеудің тиімділігін арттырады, олардың толыққанды өмір сүруіне мүмкіндік береді, жұқпаның өзге адамдарға берілу қаупін азайтады.

ҚДИАҒО клиникалық-диагностикалық зертханасының қызметкерлері біздің мамандарымыздың жаңа жабдықтармен жұмыс істеу бойынша оқыту тренингтерін өткізеді. Ескерту: полимеразды тізбекті реакцияны (ПТР, PCR) 1983 жылы Кэри Мюллис (американдық ғалым) ойлап тапты. Кейіннен ол осы өнертабыс үшін Нобель сыйлығын алды. Қазіргі уақытта ПТР диагностикасы жұқпалы ауруларды диагностикалаудың ең дәл және сезімтал әдістерінің бірі болып табылады.

Полимеразды тізбекті реакция (ПТР) — молекулалық биологияның эксперименттік әдісі, биологиялық материалда (сынамада) нуклеин қышқылының белгілі бір фрагменттерінің (ДНҚ және РНҚ) аз концентрациясын едәуір арттыру әдісі.

Роза Апаева,

ЖИТС орталыгының баспасөз хатшысы